Sklep Komisije

z dne 24. oktobra 1980

o uvedbi novega statuta Svetovalnega odbora za živila

(80/1073/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ker je dolžnost Komisije posvetovati se in obveščati industrijo, trgovino in skupine potrošnikov o problemih, ki nastajajo pri prilagajanju zakonodaje na področju živil;

ker obstoj Svetovalnega odbora za živila, ustanovljenega s Sklepom Komisije 75/420/EGS [1], spremenjenim s Sklepom 78/758/EGS [2] zagotavlja način seznanjanja Komisije s stališči trgovine, industrije in potrošniških skupin glede osnutkov ureditvenih ukrepov, ki jih pripravljajo službe Komisije, zlasti ko gre za gospodarske posledice teh ukrepov;

ker Komisija daje priložnost trgovini, industriji in potrošniškim skupinam, da se dogovarjajo o zadevah v zvezi s prilagajanjem zakonodaje na področju živil;

ker so izkušnje, pridobljene pri delovanju odbora od njegove ustanovitve 26. junija 1975, pokazale potrebo po prilagoditvi statuta;

ker razpustitev Odbora za trgovinske organizacije v državah EGS (COCCEE), ena izmed organizacij iz člena 4(1) Sklepa 75/420/EGS, ustvarja potrebo, da se upošteva obstoj novih organizacij, ki predstavljajo trgovino na ravni Skupnosti,

SKLENILA:

Člen 1

1. S tem sklepom se pri Komisiji ustanovi Svetovalni odbor za živila. Komisija se z njim lahko posvetuje o vseh težavah v zvezi z usklajevanjem zakonodaje na področju živil.

2. Stalni člani odbora Komisiji lahko izrazijo željo, da se posvetuje z odborom ali ga obvešča o vseh zadevah v njegovi pristojnosti, glede katerih nanj ni bila naslovljena zahteva za mnenje.

Člen 2

1. Odbor sestavlja 10 stalnih članov in 20 izvedencev, razdeljenih v pet gospodarskih skupin, ki zastopajo kmetijstvo, trgovino, potrošnike, industrijo in delojemalce.

2. Vsaka zgoraj skupina iz odstavka 1 ima po dva stalna člana, ki jima pomagajo štirje izvedenci.

3. Naloga stalnih članov je zagotoviti koordinacijo dela v svoji skupini.

Njihov mandat traja tri leta z možnostjo ponovnega imenovanja. Funkcijo opravljajo dokler se jih ne nadomesti ali dokler niso ponovni imenovani.

Mandat stalnega člana preneha pred iztekom treh let v primeru odstopa ali smrti člana.

Mandat člana, ki nadomešča stalnega člana, preneha ob istem času kot mandat drugih stalnih članov.

4. Organi in organizacije iz seznama v prilogi Komisiji za svoje gospodarske skupine predložijo kandidate za imenovanje za stalne člane kot tudi za izvedence za pomoč stalnim članom.

Komisiji predlagajo, vsak ob upoštevanju svojih interesov, štiri kandidate z različnim državljanstvom, izmed katerih Komisija imenuje stalne člane.

Najmanj osem dni pred sestankom tajništvu Komisije pisno sporočijo ime(na) in naslov(e) izvedencev, za katere predlagajo, da se jih določi za posamezne zadeve na dnevnem redu.

5. Če v Skupnosti ni enotnega organa ali organizacije, ki bi predstavljala eno izmed skupin iz odbora, Komisija imenuje stalne člane te skupine po postopku iz odstavka 4 ob upoštevanju predlogov najbolj reprezentativnih obstoječih organizacij na ravni Skupnosti.

V tem primeru stalni člani, ki jih je imenovala Komisija, s pomočjo teh organizacij skupno imenujejo izvedence, ki jim pomagajo.

6. Organizacije in organi, ki ponudijo kandidata za imenovanje za stalnega člana, lahko Komisijo v času njegovega mandata zaprosijo za nadomestitev člana.

Člen 3

1. Odboru tri leta predseduje stalni član ene izmed gospodarskih skupin, zastopanih v odboru.

2. Pri prvem glasovanju prisotni stalni člani izvolijo predsednika z dvotretjinsko večino, na vseh naslednjih glasovanjih pa z večino prisotnih stalnih članov.

3. V skladno s postopkom iz odstavka 2 stalni člani izvolijo dva podpredsednika izmed stalnih članov gospodarskih skupin, ki pa ni skupina, iz katere izhaja predsednik.

Člen 4

Komisija zagotavlja storitve sekretariata za delo odbora.

Pripravlja dnevne rede sestankov, vabi člane, katerih udeležba je obvezna, in jim priskrbi dokumentacijo.

Člen 5

Odbor lahko ustanovi delovne skupine za preučitev tehničnih zadev v zvezi s pripravo osnutkov ureditvenih ukrepov na področju živil.

Komisija predseduje delovnim skupinam in jim zagotavlja storitve sekretariata.

Člen 6

Komisija lahko povabi izvedence, ki imajo posebna znanja glede zadev na dnevnem redu, ki pa ne pripadajo nobeni izmed delovnih skupin odbora, da sodelujejo pri delu odbora ali njegovih delovnih skupin.

Vse tako povabljene osebe sodelujejo le v razpravah glede zadeve, ki je bila razlog za njihovo prisotnost.

Člen 7

Predstavniki zadevnih služb Komisije se udeležijo sestankov odbora in njegovih delovnih skupin.

Člen 8

1. Komisija na predlog organov in organizacij iz seznama v prilogi lahko za čas trajanja mandata stalnih članov imenuje opazovalce za zagotavljanje upravne povezave s sekretariatom odbora.

2. Opazovalci se lahko udeležujejo sestankov odbora in delovnih skupin. Ne smejo pa sodelovati v razpravah.

Člen 9

1. Po razpravah odbora in njegovih delovnih skupin ni glasovanja.

2. Kadar se Komisija posvetuje z odborom o osnutku ureditvenega ukrepa ali kadar zahteva mnenje delovnih skupin iz člena 2(1) o zadevi, ki sodi v pristojnost odbora, sekretariat pripravi osnutek mnenja, ki ga predloži stalnim članom odbora.

V roku, ki ga Komisija določi po posvetovanju s stalnimi člani, sekretariat zbere vse zahtevke za popravke, ki jih predložijo udeleženci na sestanku odbora. Če take zahteve niso predložene v roku, ki se določi, se šteje, da je mnenje sprejeto.

3. Razprave delovnih skupin iz člena 5 so predmet poročila, predloženega članom delovnih skupin, stalnim članom odbora in opazovalcem pod pogoji iz odstavka 2.

Člen 10

Za sodelovanje pri delu odbora ali delovnih skupin udeleženci ne dobijo denarnega povračila.

Člen 11

Svet in Stalni odbor za živila sta na njuno prošnjo obveščena o mnenjih in/ali poročilih iz razprav.

Člen 12

Brez poseganja v določbe člena 214 Pogodbe, so udeleženci sestankov odbora zavezani, da ne razkrijejo informacij, s katerimi so bili seznanjeni v času dela odbora ali njegovih delovnih skupin, kadar jih Komisija obvesti, da je zahtevano mnenje ali obravnavano vprašanje zaupne narave.

Člen 13

Sklep 75/420/EGS se razveljavi.

Člen 14

Ta sklep začne veljati 26. novembra 1980.

V Bruslju, 24. oktobra 1980

Za Komisijo

Étienne Davignon

Član Komisije

[1] UL L 182, 12.7.1975, str. 35.

[2] UL L 251, 14.9.1978, str. 18.

--------------------------------------------------

PRILOGA

Seznam organov in organizacij iz člena 2(4)

Gospodarska skupina | Organi in organizacije |

Kmetijstvo | Odbor kmetijskih organizacij Evropske gospodarske skupnosti (COPA), skupaj s Splošnim odborom za sodelovanje na področju kmetijstva v državah Evropske gospodarske skupnosti (COGECA) |

Trgovina | Najbolj reprezentativne organizacije |

Potrošniki | Posvetovalni odbor za potrošniško problematiko (CCC) |

Industrija | Združenje industrij Evropskih skupnosti (UNICE) |

Delavci | Evropska konfederacija sindikatov (ETUC) |

--------------------------------------------------